Honderde daag op vir voedselhulp | Maroela Media
Honderde mense het by Cradle of Hope opgedaag nadat hulle gehoor het kospakkies word uitgedeel. (Foto: Cradle of Hope)
Nadat hulle 11 dae lank nie kos aan behoeftiges in Krugersdorp kon uitdeel nie, het Cradle of Hope Vrydag honderde niebederfbare kospakkies aan inwoners van die gebied uitgedeel.
Die sentrum, 'n nieregeringsorganisasie wat geen staatshulp kry nie, deel die afgelope vier jaar daagliks sowat 400 grondboontjiebottertoebroodjies uit. Nadat hulle aanvanklik, ingevolge die Gautengse departement van maatskaplike ontwikkeling se regulasies, aansoek gedoen het vir daaglikse permitte om voort te gaan om kos te versprei, is die sentrum voorverlede week verbied om verder broodjies uit te deel.
Volgens die departement mag die sentrum nét kospakkies met niebederfbare kos versprei en moet hulle dit verkieslik by elke begunstigde gaan aflaai.
Die sentrum het Vrydag sowat 100 mense wat vir 'n kospakkie aansoek gedoen het, laat weet dat dit gereed is om afgehaal te word. Nuus oor die voedselhulp het egter soos 'n veldbrand versprei en honderde meer mense het opgedaag in 'n desperate soektog na kos.
(Foto: Cradle of Hope)
Volgens die sentrum is die vereiste sosiale afstand ten alle tye gehandhaaf, almal se hande is ontsmet en werkers het die nodige persoonlike beskermende toerusting dra. Melodie van Brakel, wat die sentrum bedryf, sê Cradle of Hope het ook maskers uitgedeel aan nagenoeg 300 mense wat dit nie gehad het nie.
AfriForum en die familieboernetwerk Saai het die 300 kospakkies met basiese niebederfbare items verskaf.
Daar was egter steeds 'n enorme tekort nadat soveel bykomende mense opgedaag het. Van Brakel sê die sentrum het sy eie spens gestroop en nóg honderde kospakkies aanmekaargesit.
"Nie een enkele mens is weggewys nie. Elkeen in die tou is met iets huis toe," het Van Brakel gesê.
Cradle of Hope het hom reeds tot die hof gewend oor die regulasies en vra in 'n dringende aansoek dat dit ongrondwetlik verklaar en tersyde gestel word. Johan Kruger, hoof van gemeenskapsontwikkeling by AfriForum, sê die saak word na verwagting op 2 Junie aangehoor. AfriForum en Solidariteit Helpende Hand ondersteun Cradle of Hope in sy hofaansoek.
In nóg 'n tydelike deurbraak het die hooggeregshof in Kaapstad Vrydag die polisie en amptenare van die departement van maatskaplike ontwikkeling verbied om regulasies – wat die verspreiding van kos verhoed – af te dwing voor dit behoorlik afgekondig is.
Die sentrum sê nie een van die mense wat vir voedselhulp opgedaag het, is met leë hande weg nie. (Foto: Cradle of Hope)
Die DA het die minister van maatskaplike ontwikkeling, Lindiwe Zulu, hof toe gesleep oor die voorgestelde regulasies wat die verspreiding van voedselhulp streng beheer. Die aansoek word eers volgende maand aangehoor, maar regter Robert Henney het intussen beveel dat die regulasies nog nie afgedwing mag word nie.
Ten spyte van dié bevel gaan Cradle of Hope se aansoek teen die Gautengse premier en die LUR vir maatskaplike ontwikkeling voort in 'n poging om regsekerheid te kry oor presies wat noodlenigingsorganisasies toegelaat word om te doen.
AfriForum algehele afsondering Cradle of Hope In die nuus Saai
Wonderlik die arm mense het weer kos gekry. Dankie aan almal wat dit moontlik maak.
Die klomp nuttelose ANC vrekke. Sal 'n kind honger weg vuis sonder 'n grondboontjie botter toebroodtjie en 'n piesang, terwyl hulle hulle maag dik vreet. Ons sal die gebeurtenis, en die Minister Lindiwe Zulu nog vir jare onthou! En dan het die polisie nog 'n rol gespeel deur seker te maak die deure bly toe. Wat 'n regering, wat 'n land! Ek soek 'n bankrekening nommer sodat ek 'n EFT aan Cradle Of Hope kan doen. Kan iemand hulp?
Dankie vir almal wat kos skenk en uitdeel aan die nasies van RSA maar daar is its anders wat nou kop uitsteek party van die persone verkoop die kos om geld in hand kan kry om weer die geld aanwend om gemaakte drank en dwelims te kan koop en skuld af te betaal die probleem raak net groter waar stop mens dit